RÅDETS RESOLUTION af 18. december 1997 om fastsættelse af prioriteter for samarbejdet om retlige og indre anliggender for perioden 1. januar 1998 til Amsterdam-traktatens ikrafttræden (98/C 11/01)

RÅDET FOR DEN EUROPÆISKE UNION,

som efterkommer Det Europæiske Råds anmodning om at tilrettelægge samarbejdet om retlige og indre anliggender, der er fastsat i afsnit VI i traktaten om Den Europæiske Union, og om at fastsætte, hvilke aktiviteter der skal prioriteres for at nå de mål, der blev fastsat på topmødet i Madrid den 15. og 16. december 1995, i Firenze den 21. og 22. juni 1996, i Dublin, den 13. og 14. december 1996 og i Amsterdam den 16. og 17. juni 1997,

som gentager, at det ønsker at fremme frihed, sikkerhed og retfærdighed i Den Europæiske Union i overensstemmelse med retsstatsprincipperne, ved at medlemsstaterne udvikler et snævert samarbejde om retlige og indre anliggender,

som minder om, at disse prioriteter kan tages op til revision på baggrund af de afgørelser, der træffes i forbindelse med forberedelsen af Amsterdam-traktatens (1) ikrafttræden,

som henviser til Rådets resolution af 14. oktober 1996 om fastsættelse af prioriteter for samarbejdet om retlige og indre anliggender for perioden 1. juli 1996 til 30. juni 1998 (2), særlig afdeling IV,

som har taget hensyn til Europa-Parlamentets synspunkter (3) i forbindelse med det samråd, som formandskabet har foretaget i henhold til artikel K.6 i traktaten om Den Europæiske Union,

VEDTAGER FØLGENDE RESOLUTION:

I. Rådet agter at forfølge de mål, som Det Europæiske Råd har fastsat, ved først og fremmest at koncentrere sig om følgende emner i perioden 1. januar 1998 til ikrafttrædelsen af Amsterdam-traktaten:

1. Bekæmpelse af terrorisme:

a) øget samarbejde mellem medlemsstaterne

b) ajourføring af dokumentet om terrorismetruslen

c) opdatering af oversigten over centre med særlig kompetence inden for bekæmpelse af terrorisme.

2. Bekæmpelse af organiseret kriminalitet:

Iværksættelse af handlingsprogrammet vedrørende organiseret kriminalitet, godkendt af Det Europæiske Råd i Amsterdam (den 16. 17. juni 1997), efter den tidsplan og de bestemmelser, der er fastsat heri (4).

3. Narkotikabekæmpelse

a) iværksættelse af ekspertrapporten om narkotika, som Det Europæiske Råd vedtog i Madrid den 15. og 16. december 1995, og henstillingerne fra Det Europæiske Råd i Dublin den 13. 14. december 1996 og i Amsterdam den 16. 17. juni 1997 på såvel det retlige som det politi- og toldmæssige plan, navnlig med hensyn til begrænsning af udbuddet og internationalt samarbejde.

b) iværksættelse af handlingsplanen for Vestindien og henstillingerne fra Det Europæiske Råd i Dublin vedrørende Latinamerika.

c) iværksættelse af det igangværende initiativ vedrørende Centralasien og Rusland samt indledning af tilsvarende arbejde vedrørende Ukraine

d) iværksættelse af den fælles aktion af 17. december 1996 vedrørende indbyrdes tilnærmelse af medlemsstaternes lovgivning og praksis med henblik på bekæmpelse af narkotikamisbrug samt forebyggelse og bekæmpelse af ulovlig narkotikahandel (5)

e) iværksættelse af den fælles aktion vedrørende syntetisk narkotika.

4. Forbedring af politi- og toldsamarbejdet:

a) iværksættelse af Europol-konventionen (gennemførelsesforordninger, edb-system)

b) politiuddannelse, navnlig udarbejdelse af en europæisk undervisningsplan; på grundlag af fortegnelsen udarbejdet af Sammenslutningen af Europæiske Politiskoler og -akademier (AEPC) koordination i videst muligt omfang af bistanden til de central- og østeuropæiske landes politi for at undgå dobbeltarbejde

c) øget teknisk samarbejde, navnlig i forbindelse med aflytning af telekommunikation og standardisering af radiokommunikationsnormerne, samarbejde mellem retsvidenskabelige laboratorier, samarbejde mellem de nationale politiefterretningstjenester

d) strategisk handlingsplan på toldområdet

e) fælles toldtilsyn ved de ydre grænser

f) bekæmpelse af efterligninger, piratudgaver og ulovlig handel med kunstværker

g) risikoanalyse på toldområdet.

5. Forbedring af det retlige samarbejde:

5.1. På det civilretlige område

a) færdiggørelse af udkastet til Bruxelles II-konvention (ægteskabssager og forældremyndighed)

b) det europæiske tvangsfuldbyrdelsesdokument

c) koordination mellem medlemsstaterne vedrørende revision af Bruxelles-konventionen af 1968 og Lugano-konventionen af 1980

d) igangsættelse af drøftelserne om behovet og muligheden for at indføre en konvention om, hvilken lov der skal gælde for forpligtelser uden for kontraktforhold (Rom II)

e) forberedelse af ansøgerlandenes tiltrædelse af Lugano-konventionen af 1980

f) vejledning om gennemførelsen af konventionen om fremsendelse af retslige og udenretslige dokumenter i sager om civile eller kommercielle søgsmål (afhængigt af antallet af ratifikationer af konventionen)

g) drøftelse af det fremtidige retlige samarbejde på det civilretlige område på baggrund af Amsterdam-traktaten.

5.2. På det strafferetlige område

a) udkast til konvention om gensidig retshjælp i straffesager

b) udkast til konvention om fuldbyrdelse af afgørelser om frakendelse af førerretten.

5.3. På det civilretlige og strafferetlige område

a) iværksættelse af den fælles aktion for retsembedsmænd som forbindelsespersoner og oprettelse af et europæisk retligt netværk

b) drøftelse af bestemmelserne til gennemførelse af et område med frihed, sikkerhed og retfærdighed, som fastsat i Amsterdam-traktaten og fastlæggelse af betingelserne for gennemførelse heraf

c) forklarende rapporter vedrørende de konventioner, der er vedtaget

d) analyse og eventuelt tilpasning af de gældende instrumenter vedrørende andre former for retligt samarbejde.

6. Forbedring af samarbejdet om asyl og indvandring:

a) iværksættelse af Dublin-konventionen og undersøgelse af muligheden for at indgå parellelkonventioner til Dublin-konventionen

b) indbyrdes tilnærmelse af medlemsstaternes procedurer for indrømmelse af asyl

c) indbyrdes tilnærmelse af vilkårene for modtagelse af asylansøgere

d) udarbejdelse af Eurodac-systemet (konvention og tekniske specifikationer)

e) drøftelse af retsstillingen for tredjelandsstatsborgere, der opholder sig lovligt på medlemsstaternes område

f) udkast til fælles aktion om midlertidig beskyttelse af internt fordrevne personer og behandling af problemerne vedrørende byrdefordeling

g) drøftelse af subsidiære former for beskyttelse, såsom de facto-beskyttelse og humanitær opholdstilladelse

h) skærpelse af foranstaltningerne til bekæmpelse af ulovlig indvandring, herunder især organiseret ulovlig indvandring, og ulovlig beskæftigelse

i) forbedring af udvekslingen af oplysninger og af samarbejdet med hjemlandene

j) forbedring af samarbejdet om udsendelse af ulovlige indvandrere; problemer med tilbagetagelse

k) falske dokumenter: udarbejdelse af et harmoniseret system til billedlagring og -transmission; praktisk samarbejde

l) behandling af problemerne vedrørende familiesammenføring

m) bekæmpelse af proforma-ægteskaber

n) forslag til konvention om reglerne for tredjelandsstatsborgeres indrejse i Den Europæiske Unions medlemsstater

o) støtteprogram for flygtninge.

7. Skærpet personkontrol ved de ydre grænser:

a) udkast til konvention om passage af de ydre grænser og gennemførelsesforanstaltninger

b) forstærket operationelt samarbejde mellem kontrolmyndighederne ved de ydre grænser

c) drøftelser vedrørende harmonisering af visumpolitikken.

8. Bekæmpelse af racisme og fremmedhad:

Fortsættelse af arbejdet, både i retlig (opfølgning af den fælles aktion mod racisme og fremmedhad) og i politimæssig henseende (politiuddannelse).

9. Bekæmpelse af bestikkelse og svig til skade for Fællesskabets finansielle interesser:

a) iværksættelse af Kommissionens meddelelse til Rådet og Europa-Parlamentet om en anti-bestikkelsespolitik i EU

b) undersøgelserne af mulighederne for at gøre bekæmpelsen af svig til skade for Fællesskabets finansielle interesser mere effektiv.

10. Horisontale aktioner:

a) forebyggelse af kriminalitet; opfølgning af de forskellige seminarer og konferencer

b) bekæmpelse af menneskehandel

c) bekæmpelse af anvendelse af ny teknologi i kriminelt øjemed og anvendelse af ny teknologi til bekæmpelse af kriminalitet.

II. Med henblik på forberedelsen af Amsterdam-traktatens ikrafttræden vil Rådets arbejde navnlig vedrøre integration af Schengen-reglerne i Den Europæiske Union (artikel 3, 4 og 6 i protokollen knyttet som bilag til Amsterdam-traktaten). Rådet giver formandskabet mandat til i fuldt samarbejde med Kommissionen straks at optage de nødvendige kontakter med formanden for Schengen-Eksekutivkomitéen for at sikre den nødvendige samordning af de respektive arbejdsprogrammer, indtil Schengen-reglerne bliver integreret i Unionen, hvilket er en af prioriteterne i denne resolution.

Desuden vil Rådet indlede overvejelser om de arbejdsstrukturer til gennemførelse af et område med frihed, sikkerhed og retfærdighed, der skal etableres, så snart Amsterdam-traktaten træder i kraft.

III. Til støtte for de prioriterede aktiviteter i afdeling I vil Rådet tilskynde til udveksling af embedsmænd og dommere mellem medlemsstaterne og - eventuelt ved ydelse af EF-finansiering - til, at der afholdes seminarer og konferencer samt etableres uddannelsesprogrammer.

IV. Rådet vil, når det er muligt, bestræbe sig på at samordne medlemsstaternes holdninger i internationale organisationer og på internationale konferencer, når disse drejer sig om et emne, der har forbindelse med de prioriterede emner i afdeling I.

V. Rådet vil, når det fastlægger sine prioriteter og tilrettelægger sit arbejde, tage hensyn til før-tiltrædelsesstrategien med henblik på udvidelsen af EU, på baggrund af de retningslinjer, Det Europæiske Råd har vedtaget. I denne henseende vil der bl. a. blive udarbejdet en før-tiltrædelsespagt som nævnt i den rapport fra Gruppen på Højt Plan vedrørende Bekæmpelse af Kriminalitet, som blev godkendt af Det Europæiske Råd i Amsterdam. Rådets virksomhed med hensyn til samarbejde om retlige og indre anliggender med andre tredjelande, specielt inden for rammerne af den transatlantiske dialog, vil blive omfattet at et eller flere særskilte arbejdsprogrammer.

VI. Rådet vil med jævne mellemrum kontrollere medlemsstaternes iværksættelse af de bindende instrumenter, der vedtages under afsnit VI i traktaten om Den Europæiske Union.

VII. Uden at det berører medlemsstaternes og Kommissionens initiativret i henhold til artikel K.3, stk. 2, i traktaten om Den Europæiske Union, drøfter Rådet programmet på forslag af det ved traktatens artikel K.4 nedsatte udvalg, i princippet ved begyndelsen af hvert formandskab.

VIII. Rådet reviderer programmet i god tid. I forbindelse med revisionen beslutter Rådet, hvilke aktiviteter der skal fjernes fra prioritetslisten, enten fordi de ikke kan gennemføres på kort sigt eller ikke længere er prioriteret, og hvilke nye aktiviteter der skal betragtes som prioriterede og tilføjes på programmet.

IX. Denne resolution træder i stedet for Rådets resolution af 14. oktober 1996. Den offentliggøres i De Europæiske Fællesskabers Tidende

(1) EFT C 340 af 10.11.1997, s. 1.

(2) EFT C 319 af 26.10.1996, s. 1.

(3) Udtalelse afgivet den 20. november 1997 (EFT C 371 af 8.12.1997).

(4) EFT C 251 af 15.8.1997, s. 1.

(5) EFT L 342 af 31.12.1996, s. 6.